Forenede sager T-568/16 og T-599/16

Alberto Spagnolli m.fl.

mod

Europa-Kommissionen

»Personalesag – tjenestemænd – tjenestemandsansat ægtefælles dødsfald – ydelsesberettigede efter den afdøde tjenestemand – efterladtepension – børnepension – den tjenestemandsansatte efterlevende ægtefælles stillingsændring – løntilpasning – metode til beregning af efterladtepension og børnepension – vedtægtens artikel 81a – meddelelse om ændring af pensionsrettighederne – bebyrdende retsakt som omhandlet i vedtægtens artikel 91 – vedtægtens artikel 85 – tilbagesøgning af fejlagtigt udbetalte beløb – betingelser – påstand om erstatning af det økonomiske og ikke-økonomiske tab«

Sammendrag – Rettens dom (Niende Afdeling) af 14. juni 2018

Tjenestemandssager – erstatningssøgsmål – administrativ procedure – forløbet heraf forskelligt afhængigt af, om der foreligger en akt, der indeholder et klagepunkt, eller ikke foreligger en akt, der indeholder et klagepunkt

Tjenestemænd – afgørelse, der indeholder et klagepunkt – begrundelsespligt – rækkevidde – utilstrækkelig begrundelse – lovliggørelse under retssagen – betingelser

En meddelelse om fastsættelse af pensionsrettigheder, som er vedtaget efter en fornyet undersøgelse af de berørtes retlige situation og på grundlag af nye faktiske omstændigheder, kan ikke anses for en retsakt, der blot bekræfter en tidligere meddelelse om fastsættelse af pensionsrettigheder. Den nævnte meddelelse udgør derimod en retsakt, som træder i stedet for de tidligere meddelelser og ændrer de berørtes retlige situation væsentligt, berører deres interesser direkte og umiddelbart og er bebyrdende for dem som omhandlet i vedtægtens artikel 90, stk. 2, og artikel 91. (jf. præmis 51 og 57)

Jf. afgørelsens tekst. (jf. præmis 69, 70, 76, 77 og 80-82)

Vedtægtens artikel 81a omfatter såvel efterladtepension som børnepension. Den af institutionen anvendte metode til beregning af pensionsrettighederne er, for så vidt som den medtager børnepension i den faktiske indtægt, der er underlagt det i artikel 81a omhandlede loft, således i overensstemmelse med den nævnte bestemmelse. Det bemærkes principalt, at børnepensioner er fastsat i vedtægtens artikel 80, som indgår i vedtægtens afsnit V, kapitel 3, med overskriften »Pensioner og invaliditetsydelse«. Disse pensioner udgør egentlige pensioner, der som sådan er underlagt den i vedtægten omhandlede pensionsordning. Endvidere er de nærmere regler for beregning af børnepensioner fastsat i kapitel 4, artikel 21, i bilag VIII til vedtægten i henhold til den henvisning, der er indeholdt i vedtægtens artikel 84, og dette kapitel har overskriften »Efterladtepension«. En sådan bemærkning gør det muligt at konstatere, at udtrykket »efterladtepension« af lovgiver anvendes til at identificere ikke blot pensionen til den efterlevende ægtefælle efter en afdød tjenestemand, dvs. efterladtepension i snæver forstand, men ligeledes bestemmelserne vedrørende børnepension. Selv om visse bestemmelser således udtrykkeligt henviser til børnepensioner, udelukker dette imidlertid ikke, at andre bestemmelser, som ikke udtrykkeligt nævner disse, kan anvendes på disse, for så vidt som børnepensioner er egentlige pensioner, der som følge heraf er underlagt de vedtægtsbestemmelser, der generelt finder anvendelse på pensioner. For så vidt som vedtægtens artikel 81a udgør en af de sidste bestemmelser i vedtægtens afsnit V, kapitel 3, og indgår i de bestemmelser, der finder anvendelse på pensioner, herunder de pensioner, der er fastsat i artikel 80, kan artikel 81a desuden ikke fortolkes således, at den udelukker børnepension. Denne bestemmelses anvendelse af udtrykket »efterladtepension« i pluralis skal nemlig forstås som en henvisning til alle typer »pensioner«, hvis udløsende faktor er en tjenestemands død, således som dette er tilfældet ikke blot hvad angår efterladtepension, men ligeledes hvad angår børnepension. I øvrigt er efterladtepension og børnepension i henhold til vedtægtens artikel 80, stk. 1-3, og artikel 21 i bilag VIII til vedtægten forbundet, eftersom størrelsen af den anden afhænger af størrelsen af den første. Under alle omstændigheder bidrager formålet med børnepension, som er at kompensere for den efterlevende ægtefælles merudgift i forbindelse med de forsørgelsesberettigede børns underhold, til formålet om at skabe en økonomisk selvstændighed for de nævnte børn. For så vidt som børnepension gør det muligt at kompensere for den merudgift, der er forbundet med børnenes underhold, indgår den i familiens indtægter og undslipper ikke reglen om forbud mod berigelse som følge af en tjenestemandsansat forælders dødsfald, som er en regel, hvis overholdelse sikres ved anvendelse af det i vedtægtens artikel 81a fastsatte loft. (jf. præmis 94-96, 103 og 104)

Vedtægtens artikel 85 omhandler administrationens mulighed for at opnå tilbagebetaling af et fejlagtigt udbetalt beløb i to tilfælde, dvs. dels, når modtageren har haft kendskab til fejlen, dels, når denne fejl var så åbenbar, at han burde have kendt den. For så vidt angår det første af disse tilfælde tilkommer det administrationen at bevise, at modtageren faktisk havde kendskab til, at betalingen var fejlagtig. For så vidt angår det andet tilfælde skal der i hvert enkelt tilfælde tages hensyn til den pågældende tjenestemands mulighed for at foretage den nødvendige kontrol. Ved bedømmelsen af den af administrationen begåede fejls åbenbare karakter skal der, ud over tjenestemandens ansvarsniveau, som er knyttet til hans lønklasse og anciennitet, tages hensyn til graden af klarhed af de vedtægtsmæssige bestemmelser, som fastlægger betingelserne for tildeling af de indtægter, som den berørte har ret til, samt til vigtigheden af de ændringer, der er opstået i vedkommendes personlige eller familiemæssige situation, når udbetalingen af det omtvistede beløb er knyttet til administrationens bedømmelse af en sådan situation. Det er ikke nødvendigt, at den pågældende tjenestemand under udøvelsen af den påpasselighed, der påhviler ham, kan fastlægge det nøjagtige omfang af den af administrationen begåede fejl. Det er herved tilstrækkeligt, at tjenestemanden, når han er i tvivl om, hvorvidt de udbetalte beløb tilkommer ham, er forpligtet til at rette henvendelse til administrationen, således at denne kan foretage de nødvendige undersøgelser. Det kan ikke gøres gældende, at de kompetencer og den viden, der er forbundet med en tjenestemands lønklasse, i det foreliggende tilfælde i sig selv kan være tilstrækkelige til alene på grundlag af en læsning af en meddelelse om ændring af rettighederne til efterladtepension og børnepension at overkomme vanskelighederne ved den retlige fortolkning af bestemmelserne i tjenestemandsvedtægten, at identificere de af administrationen anvendte beregninger og at forstå, at en meddelelse om fastsættelse af pensionsrettigheder indeholdt fejl, der havde givet anledning til en forkert udbetaling. (jf. præmis 146-148, 153, 155 og 169)

Jf. afgørelsens tekst. (jf. præmis 185 og 186)